บริษัท เอ็ม.ซี.เอส. สตีล จำกัด (มหาชน) (“บริษัท”) (เดิมชื่อ “บริษัท เอ็ม.ซี.เอส.
อินเตอร์เนชั่นแนล จำกัด” และ “บริษัท เอ็ม.ซี.เอส. โฮโกกุ จำกัด”) ก่อตั้งขึ้นในปี 2535
โดยกลุ่มผู้เชี่ยวชาญในวงการเหล็กและธุรกิจก่อสร้างมานาน 4 ท่าน คือ ดร.ไนยวน ชิ นายสมพงษ์
เมธาสถิตย์สุข นายมาโนช อิวานุวัฒน์ และสุวัธน์ อึ้งภากรณ์ ด้วยทุนจดทะเบียนเริ่มแรก 15
ล้านบาท ปัจจุบันบริษัทมีทุนจดทะเบียน 500 ล้านบาท ชำระแล้ว 500 ล้านบาท
โดยมีวัตถุประสงค์เริ่มแรกเพื่อประกอบธุรกิจผลิตและติดตั้งโครงสร้างเหล็กทั่วไปขนาดไม่ใหญ่สำหรับอาคาร
ต่อมาได้พัฒนาเป็นผู้ผลิตโครงสร้างเหล็กขนาดใหญ่ (Fabricated Steel)
โดยเฉพาะโครงสร้างเหล็กที่เป็นคาน(Beam)
และเสา(Column-Box)ที่มีความทนทานต่อแรงสั่นสะเทือนได้ดี
เพื่อใช้ในการก่อสร้างอาคารสูงขนาดใหญ่

บริษัทมีโรงงานผลิตและหมู่บ้านเอ็ม.ซี.เอส (MCS VILLAGE) บนเนื้อที่ประมาณ 189 ไร่ 3 งาน
5 ตารางวา ที่ตำบลช้างใหญ่ อำเภอบางไทร จังหวัดพระนครศรีอยุธยา ประกอบด้วย
โรงงานผลิตเหล็กจำนวน 10 โรงงาน พื้นที่สต็อกวัตถุดิบ อาคารหอพัก 6 อาคาร
โรงอาหารและอื่นๆ โดยปัจจุบันบริษัทมีกำลังการผลิตโครงสร้างเหล็กเต็มที่ประมาณ 60,000
ตันต่อปี ทั้งนี้ ผลิตภัณฑ์ของบริษัทมีจุดเด่นทางด้านคุณภาพของผลิตภัณฑ์
โดยผลิตภัณฑ์ของบริษัทสามารถผลิตได้สูงกว่ามาตรฐาน JASS 6 (Japanese Architectural
Standard Specification) และเป็นไปตามเงื่อนไขที่กำหนดตามกฎหมายของประเทศญี่ปุ่น
นอกจากนี้ บริษัทยังได้รับการรับรองมาตรฐานต่างๆ ดังต่อไปนี้

- มาตรฐาน “H” class fabricator จาก Japan Steel Structure Appraisal
Center Ltd.
ที่ออกให้กับโรงงานผลิตโครงสร้างเหล็กที่ได้มาตรฐานดีเยี่ยมและสามารถส่งผลิตภัณฑ์ไปประเทศญี่ปุ่นได้

- มาตรฐานผลิตภัณฑ์อุตสาหกรรม (มอก.) สำหรับการขึ้นรูปตัว H

- มาตรฐานคุณภาพ ISO9001:2002 ระบบบริหารคุณภาพ

- มาตรฐาน ISO/IEC 17025:2005
ได้รับการรับรองห้องปฎิบัติการของสำนักงานมาตรฐานผลิตภัณฑ์อุตสาหกรรม
ตามมาตรฐานข้อกำหนดทั่วไปว่าด้วยความสามารถของห้องปฎิบัติการทดสอบและห้องปฎิบัติการสอบเทียบ

- มาตรฐานของอเมริกัน รับรองคุณภาพระบบงานโครงสร้างเหล็ก ( American institute of
steel Construction : AISC )

- มาตรฐานความปลอดภัย อาชีวอนามัย และสภาพแวดล้อมในการทำงาน ( BS OHSAS 18001 :
2007 )

นอกจากนี้ บริษัทยังเน้นการพัฒนาองค์กรและบุคลากรอย่างต่อเนื่องและสม่ำเสมอ
เพื่อให้องค์กรมีระบบการทำงานที่ดีและทันสมัย พนักงานมีทักษะ
ความรู้ความสามารถเพิ่มมากขึ้นเพื่อสอดคล้องกับคำขวัญที่ว่า “ทุกวันต้องก้าวหน้ากว่าเมื่อวาน”
(Better Than Yesterday, Everyday)

ผลิตภัณฑ์โครงสร้างเหล็กที่บริษัทผลิตมี 2 ประเภท คือ งานเสา (Column-Box) และงานคาน
(Beam) สำหรับโครงการก่อสร้างทั้งในและต่างประเทศ
โดยวัสดุเหล็กที่บริษัทใช้ทำการผลิตเป็นเหล็กแผ่นรีดร้อนคุณภาพสูง (Special Hot Rolled
Sheet)
ซึ่งมีความทนทานของเนื้อเหล็กและมีความสามารถรับแรงสั่นสะเทือนจากแผ่นดินไหวได้ดีกว่าคอนกรีตเสริมเหล็ก
การผลิตและจำหน่าย บริษัทจะจำหน่ายโดยตรงให้กับลูกค้า
และทำการผลิตตามลักษณะงานและความต้องการของลูกค้า โดยมากกว่าร้อยละ 90
ของรายได้จากการขาย
เป็นการขายตรงให้กับโครงการก่อสร้างสำหรับผู้รับเหมาขนาดใหญ่ในประเทศญี่ปุ่น
ซึ่งลูกค้าหลักได้แก่ บริษัท คาจิมา คอร์ปเปอเรชั่น (Kajima Corporation) บริษัท ชิมิสึ
คอร์ปเปอเรชั่น ( Shimisu Corporation ) และบริษัท ทาเคนากา คอร์ปเปอเรชั่น (
Takenaka Corporation )

ในปี 2551 บริษัทฯมีรายได้จากการขาย 3,145.68 ล้านบาท และมีกำไรสุทธิ 353.52 ล้านบาท
โดยมีอัตราส่วนกำไรสุทธิร้อยละ 11.01 สำหรับฐานะการเงิน ณ วันที่ 31 ธันวาคม 2551
บริษัทมีสินทรัพย์รวม 3,042.45 ล้านบาท หนี้สินรวม 1,501.02 ล้านบาท และส่วนของผู้ถือหุ้น
1,541.44 ล้านบาท